ພິທີເຊັນສັນຍາໂຄງການລະບົບສື່ສານ-ໂທລະຄົມມະນາຄົມ ແລະ ICT ເພື່ອຮັບໃຊ້ໂຄງການກໍ່ສ້າງທາງລົດໄຟ ລາວ-ຈີນ (ບໍ່ເຕັນ-ນະຄອນຫຼວງວຽງຈັນ) ໄດ້ຈັດຂຶ້ນວັນທີ 9 ມັງກອນ 2017 ທີ່ໂຮງແຮມດອນຈັນພາເລດ ລະຫວ່າງທ່ານ Zhao Xiang ຜູ້ອຳນວຍການບໍລິສັດ ທາງລົດໄຟ ລາວ-ຈີນ ຈຳກັດ ທ່ານ ຖາວອນ ສົມສະກຸນ ຜູ້ອຳນວຍການໃຫຍ່ບໍລິສັດລັດວິສາຫະກິດລາວໂທລະຄົມມະນາຄົມ ທ່ານ Ding Yongbing ຜູ້ຈັດການທົ່ວໄປ ບໍລິສັດ Lao Asia Pacific Satellite ແລະ ທ່ານ Sun Lei ຫົວໜ້າຝ່າຍເຕັກໂນໂລຊີ ບໍລິສັດ Huawei Technologies (Lao) Sole ໂດຍມີທ່ານ ທັນສະໄໝ ກົມມະສິດ ລັດຖະມົນຕີກະຊວງໄປສະນີ ໂທລະຄົມມະນາຄົມ ແລະ ການສື່ສານ ພ້ອມດ້ວຍຫົວໜ້າກົມ-ຮອງກົມ ຫົວໜ້າສູນອິນເຕີເນັດແຫ່ງຊາດ ຄະນະບໍລິຫານຂອງທັງ 4 ບໍລິສັດ ແລະ ສື່ມວນຊົນເຂົ້າຮ່ວມ.
ທ່ານ ຖາວອນ ສົມສະກຸນ ກ່າວວ່າ: ບໍລິສັດ ລັດວິສາຫະກິດລາວໂທລະຄົມມະນາຄົມ ໄດ້ຖືກຄັດເລືອກຈາກບໍລິສັດ ທາງລົດໄຟ ລາວ-ຈີນ ໃຫ້ເປັນຜູ້ສະໜອງລະບົບຕິດຕໍ່ສື່ສານ-ໂທລະຄົມມະນາຄົມ ແລະ ICT ທັງໝົດຂອງໂຄງການ ເຊິ່ງລາວໂທລະຄົມ ໄດ້ຮ່ວມກັບບໍລິສັດຄູ່ຮ່ວມທຸລະກິດທີ່ເປັນບໍລິສັດທີ່ມີຊື່ສຽງ ເປັນອັນດັບແຖວໜ້າໃນອຸດສາຫະກຳ ທາງດ້ານໂທລະຄົມມະນາຄົມ ແລະ ການສື່ສານ ເຊັ່ນ: ບໍລິສັດ Lao Asia Pacific Satellite ແລະ ບໍລິສັດ Huawei Technologies ໃນການດຳເນີນການສ້າງລະບົບການສື່ສານໂທລະຄົມມະນາຄົມ ແລະ ICT ເພື່ອຮັບໃຊ້ໂຄງການດັ່ງກ່າວໃນການບໍລິການເປັນເວລາ 5 ປີ ເທົ່າກັບໄລຍະທີ່ໃຊ້ໃນການດຳເນີນການກໍ່ສ້າງທາງລົດໄຟ ແຕ່ຊາຍແດນ ລາວ-ຈີນ (ບໍ່ເຕັນ-ຫຼວງນ້ຳທາ-ນະຄອນຫຼວງວຽງຈັນ) ມີໄລຍະທາງຍາວ 414,6 ກິໂລແມັດ.
ລາວໂທລະຄົມ ແລະ ຄູ່ຮ່ວມທຸລະກິດ ຈະດຳເນີນການສ້າງລະບົບການສື່ສານໂທລະຄົມມະນາຄົມ ແລະ ICT ສະໜອງໃຫ້ຄວບຄຸມສະຖານທີ່ຫ້ອງການເຮັດວຽກ ສູນຄວບຄຸມການປະຕິບັດການກໍ່ສ້າງ ຕະຫຼອດເສັ້ນທາງ ລວມຈຳນວນ 77 ຈຸດ ໂດຍການນຳໃຊ້ລະບົບສາຍສົ່ງ ສາຍໄຟເບີອອບຕິກ ແລະ ດາວທຽມ ເພື່ອສະໜອງບໍລິການໂທລະສັບມືຖື 3G 4G ອິນເຕີເນັດຄວາມໄວສູງ ການຮັບສົ່ງຂໍ້ມູນການປະຊຸມທາງໄກຜ່ານລະບົບວິດີໂອ ແລະ Wi-Fi ເປັນຕົ້ນ ມູນຄ່າຂອງໂຄງການນີ້ແມ່ນຫຼາຍກວ່າ 22 ລ້ານຢວນ ຫຼື ປະມານ 27 ຕື້ກີບ.